สมาธิบนปลายเข็ม ‘ดีไซน์ลายผ้าปัก’ ต่อยอดงานคราฟต์ ดีดราคาถึงหลักหมื่น

“ทุกๆฝีเข็ม ช่วยฝึกสมาธิ ฝึกจิตใจให้สงบ” ครูทราย - ศิริมาศ พรหมโมปกรณ์ ครูสอนงานปักผ้า บอกถึงหัวใจของงานปักผ้าลวดลายสวยงามที่หลายคนชื่นชอบทำเป็นงานอดิเรก แทนการนั่งกดโทรศัพท์หรือนั่งอยู่หน้าคอมพิวเตอร์
ครูทราย บอกว่า งานปักผ้าทำให้เราจดจ่ออยู่กับเข็ม ไหม และผ้าตรงหน้า เป็นการฝึกสมาธิได้อย่างดี ทำให้เราจดจ่ออยู่ได้นานๆ งานปักผ้านอกจากทำเป็นงานอดิเรกแล้ว ยังสามารถต่อยอดทำชิ้นงานสวยๆ เป็นงานแฮนด์เมด ชิ้นเดียวในโลก เพิ่มมูลค่า เพิ่มราคาได้ด้วย 
“อย่างเราปักลวดลายน่ารักๆลงบนกระเป๋าเครื่องสำอางใบเล็กๆ สามารถขายได้ใบละ 350-450 บาท ใบไหนลายใหญ่มีความละเอียดเยอะก็ราคาหลักพันขึ้นไป โดยทุกใบการปักจะเหมือนกับลายมือ ของใครของมัน จะออกมาไม่เหมือนกันแม้จะเป็นลายเดียวกันก็ตาม”
ครูทราย เล่าว่า เวลาเราไปเดินงานคราฟต์ ร้านที่เขาปักเสื้อผ้าขาย บางตัวราคาหลักหมื่น พวกผ้าฝ้ายย้อมครามที่มีงานปักแฮนด์เมด นักเรียนบางคนมาเรียนกับเราแล้วกลับไปบ้านต่างจังหวัด ไปสอนชาวบ้านในหมู่บ้าน เพื่อให้ปักงาน ทำเสื้อผ้าย้อมครามที่มีลายปักสวยๆขึ้นมาขาย ปักรองเท้าสวยๆ สามารถเพิ่มมูลค่าได้เยอะเลย หรือบางคนครีเอทแบบใหม่ๆขึ้นเอง อย่างในงานคราฟต์มีงานปักลายหนอนตัวใหญ่มากที่เสื้อ มีความพยายามในการทำให้โดดเด่น โดยเสื้อตัวนั้นเขาขายหลักหมื่น ส่วนมากงานปักจะทำให้เสื้อผ้าดูอลังการมากขึ้น
ครูทราย บอกด้วยว่า งานปัก ไม่เกี่ยวกับอายุ ใครก็ปักได้ ผู้ชายหรือผู้หญิงก็ปักได้ แค่สนใจอยากลอง ที่ผ่านมามีทั้งนักเรียนที่เกษียณแล้ว นักเรียนที่เป็นผู้ชาย ปักเก่งด้วย เป็นกลุ่มคุณหมอโรงพยาบาลชื่อดังแห่งหนึ่ง หรืออย่างช่วงโควิด คนอยู่บ้านกันเยอะ มีนักเรียนติดต่อให้สอนเป็นไพรเวท สอนที่บ้าน หรือบางคนไม่ได้ทำงานประจำ ก็อยากจะเรียนโน่นนี่นั่น อาทิ ทำสบู่ ย้อมคราม ปักผ้า วาดรูป 
“ครูทรายเคยทำโครงการศิลปินอาสาปักปกหนังสือของสำนักพิมพ์ผีเสื้อ ตอนนั้นปัก 500 เล่ม คนปัก 500 คน เป็นคนทั่วไปมาเรียนปักปกหนังสือ โดยหนังสือทั้งหมดสำนักพิมพ์ผีเสื้อนำไปขาย งานปักปกหนังสือทุกเล่มจะออกมาไม่เหมือนกันเลย ก็เหมือนกับลายมือนักเรียนแต่ละคน รวมถึงเคยไปสอนปักผ้าให้กับนิสิตคณะอักษรศาสตร์ จุฬาลงกรณ์มหาวิทยาลัย ที่เดินทางไปจัดกิจกรรมที่จ.สระบุรี หรือ บางคลาสที่สอนเราจัดโทนบลูแอนด์ไวท์ เพื่อฝึกให้นักเรียนหัดคุมโทนสีลายปักเองด้วย 
“นอกจากนี้เคยสอนคุณแม่ที่มีลูกเป็นเด็กพิเศษ สอนปักผ้าเพื่อที่เขาจะไปต่อยอดทำชิ้นงานขาย เป็นการฝึกคุณแม่เรื่องความอดทนด้วย ในความเป็นจริงเขาลำบากมาก แม้ว่าลูกโตแล้วแต่ก็ยังช่วยเหลือตัวเองไม่ได้ ขณะเดียวกันการปักผ้าก็ช่วยให้เขาได้รีแลกซ์ด้วย”ครูทรายเผย
ส่วนทักษะที่ได้จากการเรียนปักผ้า ครูทราย บอกว่า สามารถนำไปประยุกต์ใช้กับวัสดุพื้นบ้านอื่นๆได้ อาทิ ใช้เชือกฟางกับตะกร้าแทนผ้าและเส้นไหม เป็นการครีเอทชิ้นงานใหม่ๆที่ไม่เหมือนใครขึ้นมา

ข่าวดีสำหรับผู้ที่สนใจงานปักผ้า ครูทราย - ศิริมาศ พรหมโมปกรณ์ จะมาสอนหลักสูตรดีไซน์ลายผ้าปัก Basic Stitch ในวันเสาร์ที่ 5 มีนาคม 2565 ราคา 2,800 บาท
เวิร์กช็อปปักผ้าทั้งหมด 10 ลายลงบนกระเป๋าผ้าลินิน สอนปักผ้าโดยไม่ต้องสะดึง สอนละเอียดตั้งแต่วิธีผูกปมไหม การขึ้นลาย เทคนิคการปักไม่ให้ผ้าย่น 

